b"\n_START_ARTICLE_\nChanna diplogramma\n_START_SECTION_\nIntroducci\xc3\xb3\n_START_PARAGRAPH_\nChanna diplogramma \xc3\xa9s una de les esp\xc3\xa8cies m\xc3\xa9s enigm\xc3\xa0tiques i menys conegudes de la fam\xc3\xadlia dels c\xc3\xa0nnids. Sir Francis Day la va descriure el 1865 sobre la base d'un exemplar juvenil de 42 mm de llargada capturat a la ciutat portu\xc3\xa0ria de Kochi (el sud-oest de l'\xc3\x8dndia). El patr\xc3\xb3 de color d'aquell exemplar coincidia amb el dels juvenils de Channa micropeltes (provinent de l'illa de Java -Indon\xc3\xa8sia- i descrita originalment per Cuvier i Valenciennes), la qual cosa, probablement, va portar Francis Day a sinonimitzar C. diplogramma amb C. micropeltes el 1878. L'estreta similitud entre totes dues esp\xc3\xa8cies, la raresa d'exemplars adults en les col\xc2\xb7leccions muse\xc3\xadstiques i el fet que cap taxonomista no va estudiar aquesta esp\xc3\xa8cie des de la seua descripci\xc3\xb3 va suposar l'acceptaci\xc3\xb3 de l'esmentada sinon\xc3\xadmia per part dels taxonomistes posteriors. No obstant aix\xc3\xb2, l'any 2011, 134 anys despr\xc3\xa9s que fos sinonimitzada, es va demostrar, gr\xc3\xa0cies a an\xc3\xa0lisis moleculars, que \xc3\xa9s una esp\xc3\xa8cie diferenciada i end\xc3\xa8mica de l'\xc3\x8dndia peninsular.\n_START_SECTION_\nAlimentaci\xc3\xb3 i depredadors\n_START_PARAGRAPH_\n\xc3\x89s un depredador aqu\xc3\xa0tic de primer nivell, el qual ocupa l'esgla\xc3\xb3 de depredador alfa del seu ecosistema, ja que no \xc3\xa9s depredat a penes per cap altre animal. De dia cerca refugi en embassaments i ca\xc3\xa7a durant la nit en els rierols que hi desguassen.\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix d'aigua dol\xc3\xa7a (pH 6-8), bentopel\xc3\xa0gic i de clima tropical (24-26\xc2\xa0\xc2\xb0C), el qual viu a l'\xc3\x8dndia: \xc3\xa9s un endemisme d'alguns rius dels Ghats Occidentals a Kerala i el sud-oest de Tamil Nadu (el riu Chittar).\n_START_SECTION_\nEstat de conservaci\xc3\xb3\n_START_PARAGRAPH_\nLes seues principals amenaces s\xc3\xb3n la sobrepesca, l'expansi\xc3\xb3 agr\xc3\xadcola, la construcci\xc3\xb3 de preses i la degradaci\xc3\xb3 del seu h\xc3\xa0bitat a causa de la contaminaci\xc3\xb3 de l'aigua i l'extracci\xc3\xb3 de sorra. Gaudeix de protecci\xc3\xb3 en alguns indrets de la seua \xc3\xa0rea geogr\xc3\xa0fica de distribuci\xc3\xb3, per\xc3\xb2, tot i aix\xc3\xad, \xc3\xa9s pescada dins d'aquestes \xc3\xa0rees, en teoria, protegides.\n_START_SECTION_\nVida en captivitat\n_START_PARAGRAPH_\nA causa de la seua gran mida i r\xc3\xa0pid creixement, no \xc3\xa9s una esp\xc3\xa8cie adequada per a aquaris dom\xc3\xa8stics. No obstant aix\xc3\xb2, no \xc3\xa9s dif\xc3\xadcil de mantindre i pot ser alimentada amb aliment no viu, incloent-hi filets de til\xc3\xa0pia i gambetes.\n_START_SECTION_\nObservacions\n_START_PARAGRAPH_\n\xc3\x89s inofensiva per als humans i greg\xc3\xa0ria (els juvenils acompanyen sovint ambd\xc3\xb3s progenitors)."